**3.2.9. A Sugár (Spitzer) család**

Abban a szerencsés helyzetben vagyok, hogy a Simontornyán élt család egyik tagjával, Sugár Györggyel az 1996-os itthonlétekor megismerkedtem, s azóta gyakran váltunk levelet. A Braziliában élő Sugár György memóriájánál csak a honvágya nagyobb, így igen sok adatot megtudtam tőle, ill. igen gyakran megkönnyeztem egy-egy fájdalmas, honvággyal teli levelét.

A család 1933. november 1-én költözött Pincehelyről Simontornyára ***“…a mostani Varga pékséggel átelembe a Lukács házba…”***[[1]](#footnote-1) Sugár Fülöp (az édesapa) a gazdasági válság idején vállalta a Singer varrógépek terjesztését is az eredeti órás szakmája mellett. A hajadon leányok ingyenes hímző tanfolyamon vehettek részt a gépek könnyebb eladása érdekében. Ezt az ügynökösködést folytatta Simontornyán is.

A Kossuth téri Lukács házban 1935. október 1-ig laktak***. “…A kert alatt légycsaléttel horgásztam foszlánt, keszeget a Sióban…”*** [[2]](#footnote-2) Ekkor átköltöztek a Fő utcai (Szent István utcai) bérelt lakásba, mely közvetlenül a Gottlieb kereskedés mellett volt.

Két hét múlva, október 16-án az édesapa, Sugár Fülöp egy epeműtétbe belehalt. Ott maradt az édesanya egyedül a két gyermekkel, a 12 éves Györggyel és a 7 éves Zsuzsannával. Sugár György szellemesen jegyezte meg: ***“…Anyám gyenge volt hozzánk, vadak maradtunk, akár a repce.”*** [[3]](#footnote-3) De nem annyira, hogy nem törődött volna őseivel, vagy elfelejtette volna őket. Részletes tudósításaiból megtudtam, hogy apai felmenői az 1800-as évek elejétől a Pincehely-Görbői temetőben nyugszanak Spitzer néven:

* Spitzer Sámuel és felesége, Stekler Betti dédszülők.[[4]](#footnote-4)
* Spitzer Lipót és Rosenthal Berta nagyszülők[[5]](#footnote-5). A nagypapa 1858-ban született Görbőn. 1880-ban Leleszen [[6]](#footnote-6) az egri káptalan írnokaként ill. intézőjeként dolgozott. Ott született 1887. november 28-án az édesapa, Spitzer Fülöp. Később Császártöltésre költöztek, ahol 1889-ben Vilmos fiuknak, 1891-ben Julianna[[7]](#footnote-7) nevű leányuknak adtak életet. Majd Kalocsára költöztek, ahol Spitzer Lipót „Singer” varrógép ügynökséget vállalt. Emellett ***„…vallásos jámbor zsidóként egylovas kocsiján hordta szét portékáját ajánlva a környező közeli falukba.”*** [[8]](#footnote-8) Időközben 1892-ben házastársa szülésben meghalt. Spitzer Lipót elvette feleségül hajadon sógornőjét, Rosenthal Zálit, aki Kalocsán született, s 1937-ben ott is hunyt el. Frigyükből további két fiú született: Sándor[[9]](#footnote-9) és Salamon.[[10]](#footnote-10)

Közben a fiatalemberré cseperedett Spitzer Fülöp kitanulta az órás szakmát. 1907-től Budapesten csiszolta szaktudását.

Vezetéknevét 1910-ben magyarosította a Sugár névre. 1911-ben hadkötelesként bevonult, katonáskodása az időközben kitört háború miatt 7 évig tartott***. “Dalmáciában szolgált, Szkutariból küldte leveleit Kalocsán élt szüleinek.”*** [[11]](#footnote-11) Károly csapatkeresztet, sebesülési érmét kapott. Otthon nagy becsben tartották, nemzetiszín szalaggal átkötve borítékolt emlékkötegként őrizték a későbbi becses emlékekkel együtt.

Sugár Fülöp 1920-ban Tolnán majd Pincehelyen önálló órásműhelyt nyitott. (Tolna)Némediről nősült 1922. június 18-án. Kohn Margitot vette feleségül, Kohn Simon és Vezer Mari[[12]](#footnote-12) unokáját, Kohn Samu és Strasser Janka leányát, aki 1892. október 5-én született Tolnanémedin.

* Kohn Simon ***“…részt vett a szabadságharc ozorai csetepatéjában … Leiningen-Westerburg aradi vértanú méltatta Dédapámat, Kohn közlegényt, mint az isaszegi csata hősét … Nemeskürty István Requiem egy hadseregért című könyvében…”*** [[13]](#footnote-13) az alábbiak olvashatók: *“..A negyvennyolcas honvédségnek nem jelentéktelen százaléka állt a magyar függetlenség ügyéért életüket is áldozni hajlandó zsidókból; elég a siralomházban emlékiratait papírra vető aradi vértanúra, gróf Leiningen-Westerburg Károly tábornokra gondolni, aki hadiszolgálatára visszapillantva leghősibb, legértékesebb katonái között sorolja fel Goldner főhadnagyot és Kohn közlegényt, az isaszegi csata hőseit.”* [[14]](#footnote-14) Sugár György le is írta keseregve, hogy ***“…(19)45-ben Tolnanémediben sem volt bátorsága senkinek sem visszaszolgáltatni dédapám*** (18)***48-as Kossuth katonai kitüntetését, érmeit, amikre jól emlékszem, Leiningen Károly aradi vértanú kezeírása többek között…”*** [[15]](#footnote-15)Kohn Simon a családi emlékezés szerint 1830-ban született. ***“A faluban Pallás becenevet kapott, mert két méteresre nőtt. Mint mondták fellátott a pallásra.”*** [[16]](#footnote-16) Felesége Vezer Mari volt.
* Kohn Samu 1858. június 23-án látta meg a napvilágot és 1935. június 23-án hunyt el. Kohn Samunak és Strasser Jankának [[17]](#footnote-17) Margit mellett még több gyermeke született.
* 1890. május 27-én Jenő, aki két hónap múlva, július 25-én már el is hunyt.
* Júlia nevű leányuk 1894. július 12-én látta meg a napvilágot, de későbbi sorsa ismeretlen.
* A felnőtt kort megélt testvérek bemutatására Sugár György levelét idézem: ***“Endre hősi halott, ki még viselhette e megjelölést. Prsemyslinél aknaszilánk okozta. Ács Rudolf bajtársa mesélte. Ő hozta haza pecsétgyűrűjét, ezt sem őrizhetem. Ő temette el.***
* ***Ármin őrmesterként a fehérvári 69-eseknél szolgált. Extra uniformisát, kisezüstjét, Károly csapatkeresztjét a faluban részemre mint örökösnek emlékként senki vissza nem szolgáltatta, pedig néhány órát*** (19)***45-ben ott töltöttem. Utolsó állomás***(a) ***Auschwitz volt.***[[18]](#footnote-18)
* ***Emma 1897. ápr. 14. Tabra házasodott 1928-ban. Két kislánya született: Anna 1932. júli. 19 kedd Pincehely!***[[19]](#footnote-19)***Éppen vendégségben valán nálunk Emma, mikor meghozta a gólya. … Másik testvér Éva 1935. ápr. 13. Zalaegerszeg szombat. … Anya és két testvérke Tabról meg sem álltak Auschwitzig…Emma nénémnél lakva jártam a tabi elemibe!”*** [[20]](#footnote-20)
* ***„Rózsi. 1901. Tolnanémedi. Hajadon. Ő támogatta Hőgyészről indíttatva a 86 éves nevelőanyját Auschwitzig. Rózsi 1927-től ápoló, majd főápoló a (hőgyészi kényszerköltözésig) a Szabolcs utcai zsidókórházban.” [[21]](#footnote-21)*** (Auschwitz)***.”*** ***Nagyanyám, … ki Hőgyészen Strasser lányként született, majd Némediből elszekereztetett. Kohn Samu nagyapám 88 éves özvegye. A kaposvári bevaggonirozása kemény munkát adott az illetékeseknek, bár, még eszméleténél volt és ablak melletti helyet követelt! (Zsuzsi elbeszélése) Kiszálláskor, már eszméletlen. Jóanyám és Zsuzsi támogatták, majd suhant a bot, vagy pálca Zsuzsi hátán, ami jobbraátot jelzett. Ez volt a búcsú!”*** [[22]](#footnote-22)

Sugár Fülöp feleségével, Kohn Margittal Görbőn (1930-tól a Pincehely nevet viselő településen) élt. Ott született első gyermekük, György 1923. április 24-én. ***“…Szent György napján jöttem a világra a Hangály utcában a Sandi házban … Rövidre rá már rongylabdát kergettem a templom téren…”*** [[23]](#footnote-23) Második gyermekük, Zsuzsanna 1928. augusztus 9-én Budapesten látta meg a napvilágot.

***“Jóanyám gyakran énekelte nekem: Süss fel nap, Szent György nap, kertek alatt a kis bárány majd megfagy. Eddig minden rendben is volna. A hibá***(t) ***a községi adatbejegyző tolla okozta.***[[24]](#footnote-24) ***Egy rövidítés csupán: Izr. Ez minden szomorúság kútforrása. Nem az én szégyenem. A hajdani törvényhozóké…”*** [[25]](#footnote-25)

A gyermek Sugár György 1929-től az első elemit Görbőn járta ki Butka tanító úrnál, majd 3 évre Tabra került a neves zsidó iskolába. ***“Tanítóm Kuttner Miksa megye*** (szerte) ***elismert tanerő*** (volt). ***…Március 15-én én szavaltam a Piac téren a Nemzeti dalt. Akkora voltam,*** (hogy) ***nagyítóval kellett keresni. Mindhárom év végén könyvajándékot kaptam, melyeknek bevezető lapján ez íródott: Szorgalmas és tehetséges kis tanítványomnak jutalmul és ösztönzésül.”*** [[26]](#footnote-26) Ebbe az iskolába még sváb gyerekek is jártak a tanító úr miatt. Azután a felcseperedő fiú Sárbogárdon a polgári fiú- és leányiskolában folytatta tanulmányait.

Osztályfőnöke Vida József volt. Az évkönyv lapjai szerint eredményei a következők voltak:

Magaviselet 1

Szorgalom 2

Hittan 1

Magyar 3

Német 2

Történelem 3

Földrajz 1

Mennyiségtan 2

Természetrajz 2

Mezőgazdaságtan 3

Ének 3

Rajz 3

Testgyakorlás 1

Kézimunka 2

Írásb. külalak 3

Általános osztályzat 3

Tandíjkedvezményt nem kapott.

Sugár György egy kissé szigorúan ítélte meg sárbogárdi tanulmányi eredményét, amikor azt írta, hogy ***“…szinte minden tárgyból bukásra álltam, kivétel a testgyakorlásból kitűnő, mint az iskola leggyorsabb futója.”*** [[27]](#footnote-27) A földrajz, hittan és a magaviselet jegye is 1. rendű volt.

 ***„Vida József … a mi osztályfőnökünk. Nem ritkaság mikor egy tanárt szamárnak hívnak a tanítványok. Mi is így vélekedtünk róla. Pedig becsültük. Egyszer, szünetben a hosszú folyosón is elhangzott ez, és a nagy zajban nem vettük észre közeledtét, de biztunk abban, hogy nem hallotta. Másnap földrajz óra kezdetén a pódiumon, katedrán bevezetőnek ezt hallottuk tőle. ”Egy tanár lehet egy szamár, míg egy szamár sohse lesz tanár.” Nem lett balhé! Ezt követően, még jobban becsültük.***

***A másik esetnek én voltam a főszereplője. A vizsgák közeledtével az osztálykönyvvel foglalatoskodott és valami térkép rajzolás lett a feladat, de ne zavarjuk! Valaki mégis merészelte nyujtani két ujját. Idegesen válaszolt, ami így hangzott: kérdezd meg Sugárt, ő éppen úgy tudja a földrajzot, mint én. Félig suttogva megjegyeztem, ”ha nem jobban” meghallotta, majd együtt nevetett velünk. Mint láthatod az osztályzataimat egy másik tanárnő, hogyan mérhetett rám magyarnyelvből, stilisztikából, valamint magyar történelemből elégségest?”*** [[28]](#footnote-28)

A fiatal fiú az első kellemes emléket Simontornyáról a mozi kapcsán szerezte. „***1933. november 3. Vasárnap. Először ültem a nézőtéren, mint újdonsült simontornyai. Baloldalt 4. sor 7-es szék. Havay Rózsáját forgatták. A mozigépészt Friedmannak hívták. A jegyet Atyám jóbarátja Szántó Jóska bácsi rezerválta, kinek fia a Sióparti Bandi is bácsivá lett a könyörtelen idő múlásával.”*** [[29]](#footnote-29) Igaz, 10 évvel később ugyanitt kapta az első nagy „pofont” is. „***Szomorú emlékként tartom számon … 1943-as év járta … segédjegyző. Melléje ültetett a sors a Fried Mozgóban. Fészkelődött, szégyellte, rám nézett, megszólalt, mit keres egy zsidó a moziban? A szék üresen maradt, hazafelé menet eképp elmélkedtem, a vásznon láthatta Kabos Gyulát … Gózon Gyulát.”*** [[30]](#footnote-30) Mindenképpen hozzáteendő, hogy mindezt ráadásul a szintén zsidó származású Friedek által épített és üzemeltetett moziban mondta.

Sugár Fülöp, az édesapa természetesen haláláig folytatta az órás mesterséget. Segédet is tartott. Aztán következett a tragédia, Sugár Fülöp 1935-ben epeműtét közben bekövetkezett halála.

Sugár György, a fia, Fried Ernő nevét említette meg a segédek közül, aki 1943-tól volt az édesanya segítségére.[[31]](#footnote-31) ***„…a zsidótörvény előírása szerint neki havonta jelentkeznie kellett a csendőrőrsön, hisz nekünk nem volt szabadköltözködési jogunk! Ő ózdi illetőségű valán! Botló tiszthelyettes időnként kapott anyámtól egy-egy ékszer ajándékot arája részére.”*** [[32]](#footnote-32) A segédre azért is volt nagy szükség, mert Sugár Vilmos órás mester simontornyai megjelenése nem segítséget, hanem konkurenciát jelentett a családnak. Ez természetesen családi perpatvart okozott. ***„Csak a hőgyészi gettóban békéltek meg.”*** [[33]](#footnote-33)

***“…12 évesen apa nélkül maradtam. Jóanyám gyengesége folytán a betyárkodás honolt. Majd sötét fellegek közeledtek másságom okán, és furcsa tekinteteket kellett elviselnem jártamban-keltemben. Szomorú emlékeim egyike a fegyvercsörtető irredenta elméletet tápláló leventekiképzés fapuskával, ami*** (19)***39-ig hazafias nótázás közben vállamat nyomta. Utána elvették, lapátot kaptam helyébe, míg a címeres sapkát sárga megbélyegző karszalag helyettesítette. Mint a faluba érkező vándorcirkuszt reklámozó láncra fűzött majom, a falu zsidóit egyedül jelképezve, kullogva a fess szakaszok után, teljes harci díszben, lapáttal és szalaggal … Mohos János vezető főoktató kedvenc nótáját énekelték a leventék. “Kinek zsidó lány a babája, kössön kötelet a nyakára.” A díszhazafi mellém jött. A hangomat akarta hallani, e dalra kényszerített. A Hangya üzlet előtt ténfergők hahotája közben … Joó János zsidó féregként titulált a hallgatóság mosolyától kísérve…De a fiatal Kiss doktor az érme másik oldala, mikor megözvegyült Jóanyámat vigasztalta. Valamint a jóindulatú Temető utcai Rabóczki Pista bácsi, atyám jó barátja.”*** [[34]](#footnote-34)

Sugár György a polgári iskola IV. osztálya elvégzése után elment kitanulni az órás mesterséget. 1941-ben néhány hónapig Kadarkúton Scherman Izidor [[35]](#footnote-35) órásnál tanoncoskodott. 1942-ben Guttmann Sámuel ózdi órásmester mellett végezte az iparos tanonciskola II. évfolyamát, amikor is jó minősítéssel órássegéddé nyilvánították 1942. április 1-i dátummal. [[36]](#footnote-36) Azután Budapestre került, ahol lelke újabb sebeket kapott***. “…Még egy fájó emlék jut eszembe, mikor a Ráday utcában óráskodtam. A Ferenc körúton véve villamost, egy kávéház bejáratánál egy tábla: Kutyák és zsidók látogatása nem kívánatos. Még a sorrend is megalázó…” [[37]](#footnote-37) “Hát én mit vétettem? És az én Jóanyám? Ki Némediben született. Az evangélikusban iskolázott, Kasza Anikó Nagyapja a drága Bauer Tanító úr oskolájában. Ott a Hidegvölgy sarkán 1895-1910-ig. … Személyes meghurcoltatásomra emlékszem vissza, mikor még a vészidők előtt a templomból kijövő leventéket egy-egy fenékbe rúgással megúsztam, s a leventeoktató lehazaárulózott***.” [[38]](#footnote-38) S még nem sejthette, hogy ez mind semmi sem volt ahhoz képest, mint amik ezután következtek. Hamarosan elkezdődtek a beszolgáltatások. Rádió, fényképezőgép, írógép, bicikli, motorkerékpár, autó nem maradhatott zsidó kézen. A felvett leltárak, amiket a megyei levéltár megőrzött, híven tudósítanak arról, hogy kitől milyen eszközöket foglaltak le.

***“1944. ápr. 3. hétfő … Nyikorog a kerék, talicska, benne egy rádió. Zsidó nem hallgathat többé rádiót. … befut a tragacs a községháza lejtős udvarára.*** (Az) ***átvevő***(n) ***… gúnyos mosolyt észlelek, eljött az ő ideje …- Nem hallgatunk többé ellenséges híreket! Száraz volt a torkom, de mit is felelhettem volna? A zsidó gyáva, azzá tett a kor szele. Második forduló: piros Velhárt biciklimen bekerekeztem végrehajtva a beszolgáltatás második fázisát. Hogy merészeltem nyeregbe ülni? - kérdé. Az enyém - mondám. Ő – csak volt, és a grimaszt nem feledem! Ő – tudom, van egy segédmotoros beszolgáltatandó, de nehogy rá merjek ülni! Betoltam, hadd legyen meg az öröme. Nyugtát kértem, …rúgást kaphatok – mondta.***

(1)***945. ápr. 5. szerda … Helyénvalónak tartották a faluban a felvarrt sárga csillagot. Senki nem vígasztalt (még vigasztalni is mindenki félt). Tizenkét napig nem mertem utcára menni, de 17-e hajnalán anyám keserves sírással búcsúztatott, még utánam kiabált, sohse látlak többé. De másnap már Mohácson nem kellett viselnem. A sárga karszalag már enyhébb megbélyegzés volt.” [[39]](#footnote-39) “Megmenekültem Auschwitz elől. Reviczky Imre utásztiszt ötlete a soronkövetkező öt évjáratot megmentette … A körülményekhez képest a továbbiakban sorsom elviselhető volt. Bár sok borzalom szegődött útitársként, ami nem közérdekű.”*** [[40]](#footnote-40) Sugár György unszolásomra leírta munkaszolgálatos emlékeit, melyet az események miatt is, de Sugár György páratlan stílusa miatt is majdnem teljes egészében közzéteszek. [[41]](#footnote-41) Sugár György a 112. V.É.P. m.századhoz volt beosztva a Zircre címzett levelezőlap alapján.

***“Munkaszolgálatos emlékeim töredékei:***

***1944. ápr. 17. Hétfő. – Éjjel 1 óra. Borús, esős éjszaka. Anyám keserves sírás közepette hátára segíti hadbavonuló fiának hátizsákját. Zokogott a kisajtóban, mint én most. Sohse látlak többé – mondá. Gyerekésszel tán nem is vettem komolyan. … Az állomásépület egy sötét sarkában húztam meg magamat, nehogy az ismerősök észleljék a rajtam virító tíz centi átmérőjű megbélyegző sárga csillagot, amit négyezer együtt-érző simontornyainak tüntetőleg viselnie kellett volna. Aztán befutott az 1012-es viszonylatú pesti személyvonat, mely Pécsen keresztül Mohácsra vitt. Egy féligkész gyárépület emeletein voltunk beszállásolva a Duna partján. A kopjafák mellett elvonulva naponta még rövid kiképzést is kaptunk a vásártéren. – Kiképző altisztünk a Tamásiból származó Orsós József … szakaszvezető, ki őrmesteri rangban kegyetlenkedett előzőleg Ukrajnában a hírhedt kukorékoló századnál. Majd Nagybaczoni Nagy Vilmos honvédelmi miniszter közbenjárására 3 csontcsillagra*** (le)***fokozták. Fehér kesztyűben felsőbbrendűségével hivalkodva egrecíroztatott bennünket.*** ***Téves balra átnál szembekerülve szembeköpősdit játszatott velünk. Beszédet tartott nekünk, hogy hiába exhumáljuk*** (!) ***magunkat, végeredményben mégis csak büdös zsidók vagyunk. … Különben bátran kijelentem, mindvégig, míg magyar katonai felügyeletben voltunk, emberséges katonai megbecsülésben volt részünk, úgy tisztek, mint altisztek és legénység jóvoltából. …***

***Május 8-án hétfőn az Ódalmand melletti Nagykonda v.állomására vezénylődtünk. Ahol vaggonokban lakva vártuk a további szolgálatot. 16-án jött a parancs. Nagykónyi, Tamási, Felsőnyék, Enying, Lepsény útvonalon vitt minket a vicinális Zircre. Abban az időben ott plébánoskodott a később világhírre szert tévő Mindszenthy hercegprímás. – Takaros, tiszta, jóindulatú sváb gazdák csűrjében, félszerben kaptunk szállást. Egyikében létesült a századkonyha. A mi szakácsaink közt volt egy kaposvári szállodai mesterszakács és otthoni ízek terén nem volt hiány. De hiányoztak az Édesanyák. Mint a mellékelt levelezőlap tanúsítja oda érkezett a hálópajtába az enyémtől az utolsó üzenet. Kezeírásának egyetlene. … A jóravaló németajkú szállásadó gazdálkodó családok vigasztaltak minket. Egy idősebb bácsi, ki törve beszélte a mi nyelvünket, pokolba kívánta fürerjüket. A szintén félsváb Nagyesztergár faluban vertünk tanyát később. Oda jártunk ki barakok építésére. Két közülünkvaló asztalos, az idősebb évjáratú Böhm Pál Marcaliból, Zala Andor Szekszárdról vezetésével eszkábált építmény szolgált később körletünknek. Vagy három hónapra. Zircről keskenyvágányú vasút alépítményénél teljesítettünk szolgálatot a frissen felfedezett Dudari-szénbányához vezetve. Jól elviselhető elbánásban részesültünk. Tisztjeink nem igényeltek tiszti menázsit. A mi kosztunkon (legénységi) étkeztek, igaz, nem csajkából. Emberségesek voltak velünk, egyik mérnök, a másik tanító. Századparancsnokunk Kozáry György tanító Bonyhádról. Mikor beszédet tartott, mindig beleszőtte, én a parancsot megtartom és megtartatom! Esténként rövid sétára hívta rejtve (suttyomban) községbelijét, közénktartozó Erdős Pál***(t), ***volt bonyhádi szálloda tulajdonos***(t)***. Biliárd bajnokot, és a pokolba kívánta a szolgálatot. … Szép nyarunk volt a madárfüttyös Bakonyban. A nagy meleget gyakran kiadós zápor hűsítette. Naponta kellemes élményünk volt, amikor B.29.es Liberátorok húztak el felettünk …***

***Szeptember közepén Győrbe vezénylődtünk a lebombázott teherpályaudvar romjainak eltakarításához vaggonokban lakva.***

***Október 6.a hajnalán Délkomárom pályaudvara szenvedte a legnagyobb vasúti bombázást, ahol 1700 vasúti kocsi ment veszendőbe. A légiveszély jelzés bejelentése folytán emberéletet nem követelt, de azt a látványt nem lehet elfelejteni. A légnyomás egy tehervaggont a raktárház tetejére penderített. Egyóra sem telt bele odavonatoztattak bennünket. Elképesztő látványt őrzök 57. év után. Dunyhacihából szálingózó pihetoll, kokastollas csöndércsákóig valóságos kiarakodóvásárvég, mit a szél hordott szét, meg a lakosság.***

***December 20.án Bicske és Kisbér felől ágyúszó hallatszott. Fogságba esés szóba nem jöhet, tisztjeink mentették bőrünket, meg a sajátjukét. Gyalogosan éjszaka Győrszabadhegyig meneteltünk. Egy uradalmi birkaakol szénapadlására lépcsőztünk. Fentről egy nyíláson keresztül hátizsákostól a birkák közé pottyantam. Míg a század tagjai fent összebújtak a visító szélben, addig én lent angyalokkal álmodva ébredtem. Most vette kezdetét igazán a „majális”. Még aznap este az Öttevény melletti uradalom tehénistállójában éjszakáztam, már nem egyedül, a század tagjai úgyszintén.***

***Dec. 24. vasárnap, nemcsak az én emlékeim szempontjából. Num. 1. Két sárgacsizmás suhanc (vitézek) érkeztek géppisztoly a vállaikon. Sorbaállítottak bennünket és 24 legkarakánabb bajtársainkat, köztük az említett bonyhádi biliárdbajnokot munkára vitték el, hátizsákostól. Emlékezetes vasárnap volt ez nemcsak a mi szempontunkból. E napon zárult gyűrűbe szép fővárosunk. És e napon kísérték bitó alá kevés hőseink legbátrabbját Sopronkőhidán, Bajcsy Zsilinszky Endrét, boldog karácsonyt kívánva hitvány gyilkosai részéről, amit emigyen válaszolt meg „Éljen a Független Szabad Magyarország”.***

***Hogy mi történt 24 bajtársunk végzetét illetően, majd a későbbiekben ecsetelem.***

***Tanakodni kezdtünk, mitévők legyünk, hisz a bőrkabátosok előre jelezték, másnap bizonyos munka elvégzésére miránk is sor kerül. Orstein Marci a közülünkvaló siófoki marhakupec könyörgésére községbelije, Maros Sándor hadnagy, már csak egyetlen tisztünk (a többiek nyílt parancs, vagy olajralépés) elfogadta érvelésünket és az éjszaka leple alatt a dűlőutakon Rábapatona, Győrsövényháza érintésével Magyaróvárra értünk, de átvevő hiányában a szabad ég alatt éjszakáztunk. Másnap Jánossomorján át forgalom nélküli ösvényeket keresve érkeztünk Fertőszéplakra. Csikorgó tél volt. Pajtákban éjszakáztunk. Ki levetette bakancsát, a reggelre keményre fagyott lábbelit másnap kezébe vitte, de a kapca pótolta. Hidegség, Kopháza, Balf, Hegykő. Megvetettjeink követ fejtettek. Tilos volt leállni rövid eszmecserére, de valaki elkiabálta, köztünk van Szerb Antal, kit később agyonvertek.***

***Dec. 28. Megérkezés Sopronba. Körletünk a lovas tüzér laktanya. A Todtszervezet emberséges pribékjei felügyelete mellett a pályaudvaron vaggonokból cementkirakás. Zsák 50. kg.- Sugár 40. Fagyos-jeges útvonal. Lósz-lósz (szaporán). Néha furkósbot is csattant némelyőnk hátán. Hisz közeledtek a muszkák, a tankcsapdákhoz sürgős volt a cement. –Éjszaka is találtunk foglalatosságot. Tetvésztünk a szómán.***

***Jan. 27. szombat. Hóeltakarítás a vágányok közt, hófúvásnak nem lehet szemközt állni. A hátirányból sípoló kotrómozdony hangja is elveszett a hófúvásban. Eredmény: tarolás, 19 babát döntött. Másnap csákányokat vételezve véres cafatokat temettünk.***

***Február 1. csütörtök. Át a határon, Siegendorf. Hálóhely: működésen kívüli cukorgyári raktár. Napközben tankcsapda ásás. Szentségeltek a szöllösgazdák, tönkretettük a telelő tőkéket. Bécs védelmére készültek. De az oroszok a köves úton jöttek. Vastagon hámozott krumplilevest kaptunk kétszer napjában. Akinek a csajkájába egy eltévedt mócsing került, elkurjantotta magát örömében. Aratott a hastífusz, aki lusta volt, megették a tetűk. Naponta földeltünk.***

***Március 28. szerda. Politikai foglyokat terelnek Kismarton irányában. Valaki közülünk elkiáltja magát, ráismert Jávor Pálra. Integetünk neki. Háború után Mauthausenből szabadult. Mi volt a bűne? Feleségét Landeszman Olgának hívták. …***

***Április 1. Húsvét vasárnap. Meglátom az első orosz katonát. Megindulok hazafelé irányba. Klingenbach. Dühöng bennem a flekktífusz. Szőllősgazda pincéje előtt visz el az utam. Forralt bort kapok, egy decis pohár telis tele! Lelket önt belém. Sírok is hozzá, magyarul vigasztal. Megkérdeztem nevét és a következő évben meglátogattam. Aztán ballagtam. Egy éjszaka Sopron, másnap Kapuvár, majd Csorna. Mindenütt kaptam egy karéj zsíroskenyeret, vagy valami ételmaradékot. Nekünk sincs, mondogatták őszintén. – Ács állomásán már egy mozdonykémény füstjét észleltem. Két nap után Budaőrs. Kiszállás, a szerelvény nem megy tovább, mondá a váltóőr. Egy csellengő orosz katonától kaptam egy kehes rossz fehér lovat. Már belovagolt valaki*** (1)***919. nov. 16-án Budapestre, azon a latyakos, esős vasárnapon eképp morfondíroztam, én is megpróbálom!! Lovagoztam vagy két kilométert, egy másik orosz elvette. – Rongyosan, tetvesen érkeztem egy tömegszállásra. Másnap regisztrálás a Bethlen tér 2.ben. Kikkel, hol, merre voltam együtt, mit tudok róluk? Elfújtam a századnévsort, órákhosszat faggattak, értékes médiumra tettek szert. Mindent elmondtam nekik napra pontos dátummal. De már megéheztem, mondám nekik. Hozták az elemózsiát.***

***Most visszatérek az Öttevény melletti istállóból elhajtott 24 bajtársra (dec. 24.) Elsoroltam neveiket. Másnap egy bizottság vonatozott a faluba majd az uradalomba. Természetesen velem a koronatanúval. Kinyomoztuk, a lemberdzsekkes hős nyilasaink Lébénybe hajtották őket árkot ásni, a sajátjaikat. Volt belőlük vagy 30, mesélte egy ottani gazda, ki hallotta a sortüzet. Egy másik mesélte: elföldelésük után még mozgott a föld. Többszáz tetem került elő a lakosság útmutatása nyomán. Most a Kozma utcai temetőben nyugszanak a „Lébényiek” megjelöléssel. – Később megtudtuk, az elkövetők Miskolcról származó vitéz pártszolgálatosok szétfutottak. Ide is került néhány. Szegény háborús menekültnek adták ki magukat és a jó brazil nép befogadta őket.***

***Íme a történetem, bizonyára kurtábbnak vártad, tán be sem sorolható a zsidószoba emlékei közé. Lehet, az utókor kétkedve ítéli meg, egyesek furcsának tartják, tán el sem hiszik, agyoncicomázottnak vélik, másoknak ideje is drágább, hogy végigolvassák.***

***2001. november 1. Sugár György”***

A beszámolóban említett levelezőlap, melyet Sugár Fülöpné 1944. június 8-án a hőgyészi gettóból (a Rosenberg-házból) írt Zircen állomásozó fiának, Sugár Györgynek.[[42]](#footnote-42) Címe: 112-es Vasútépítő (V.É.P.) munkaszázad volt, mely Mohácson alakult, s a levél írásakor Zircen teljesített szolgálatot.

***„Édes apám, Gyurikám!*** [[43]](#footnote-43) ***Végre megkaptam nehezen várt kedv. leveledet, igen örülök, hogy Istennek hála egészséges vagy, csak vigyázz nagyon magadra, már igen agodtam érted, ezután majd türelmeseben várom a heti leveledet. Egyenlöre mi még irhatunk a menyi jól esik, most irtam az Emuskának is, Vilmos*** (Vilma?) ***és Regina is eben a házban laknak, igen jóban vagyunk. Gyuri a templom udvarban, száz személy van ott népkonyhával, ma gyüjtötek, én is adtam 30 p. drága Gyurikám nehezen várom, hogy már kapjad meg a holmidat, a jövő héten én is fogok majd egy kis csomagot küldeni részedre. Bár Isten segitene rövidesen haza bennünket, minden jó lenne. Édes apám majd küldök zoknit is és Lengyel is fog küldeni, adtam oda, tőle kérjél egy órát. Itt nincsen semi, kérjél czukrot is, ot van, én bizony igen szükölködök hasonlóságokban, de nem akarok kérni. En jól vagyok édes apám a körülményekhez képest. Irj sokat, csók, anyád.”***

Bár a levelezőlap nem szól Sugár Zsuzsáról, ő is ott volt Hőgyészen a gettóban. Egyik sorstársa, Váradiné Einhorn Ágnes mesélte, hogy Hőgyészen együtt etették eperfa levéllel a hernyókat. 15 évesen így teljesítettek ők „levente szolgálatot” a hőgyészi gettóban. Sugár Zsuzsa fiatal volt, így ***„…a fehér kesztyűs Mengele által az életre ítélt jobb oldalra vezényeltetett.”*** [[44]](#footnote-44) ***„…a 15 évesen átélt trauma egész életén keresztül meglátszott ábrázatán.”*** [[45]](#footnote-45) ***„Zsuzsi húgom mesélte: anyánk, miközben 88 éves nagyanyánkat támogatta, megkérdezte egyik falujából származó tizedest …, hová visznek bennünket. Munkára – volt a válasz. De előzőleg kivont szuronnyal visszakísérték a családi ékszerek rejtekhelye ügyében. Miután egy szóra célt értek meg kell hagyni, nem bántották. De egyikük meglátta ujján a karikagyűrűjét, melynek vésete a*** (1)***922. május 20., a kézfogó keltje. Vegye csak le, nem lesz magának erre szüksége. Aztán levette…”*** [[46]](#footnote-46) Özvegy Sugár Fülöpné Szent István út 12. számú lakásában 6 tételnyi arany, ezüst ékszert, 27 tételnyi felsőruhát, 37 tételnyi egyéb tárgyat (a pléh ivópohártól a zománcozott kávéfőzőn, fém kötőtűn át a fonott kerek asztalig) vettek leltárba.[[47]](#footnote-47) ***„Kaposvár*** (1)***944. júli***(us) ***1. …Előállt a fogat, vagy 40 marhavagon. … Zsuzsi megszámolta, 98 férőhely volt és két vödör. Az egyikben friss víz három napra, a másik üres. Az áru berakásra várt. Közöttük 57 simontornyai polgár. Fried Imréné méltóságos asszony odaszólt anyámhoz, ki szintén Margit volt. Egyidősek. Az egyik papája fűszer nagykereskedő Gottlieb Sándor. Az anyám apja kiskereskedő Némediben, Kohn Samu. … Mikor küldesz ismét egy olyan jól megtermett libamájat? Nehéz kérdés. Tán válasz nélkül maradt. … Anyám töprengései utazás közben: voltam már tűrhető varrónő is, a tűzhelynél sem mondok csődöt. Ritka*** (volt az a) ***falusi zsidó asszony,*** (aki) ***nem volt mestere konyhájának. Bízott benne szegény,*** (hogy) ***munkájával hasznosítja magát a végső győzelem érdekében. Aztán bepottyant a cyklongáz tabletta, a féregirtó. Mily gondolatai voltak anyámnak? Gyerekeire gondolt.”*** [[48]](#footnote-48)

Ezzel a transzporttal vitték Auschwitzba özvegy Sugár Fülöpné sógorát, Sugár Vilmost és testi hibás fiát, Györgyöt is.

 Sugár Vilmos 1889-ben Császártöltésen született, s kitűnő órásmester volt. 1920-32 között Kiskőrös főterén órásműhelyt működtetett, de tönkrement. ***„…Csődjét fia, Gyuri betegsége okozta, kit hosszú évekig svájci szanatóriumban kezeltek, sikertelenül. Egyik lába rövidebbre szabódott. Szülei külön éltek, rossz nevelésben részesült, amit kiálhatatlan természete bizonyított.”*** [[49]](#footnote-49)

Sugár Vilmos is sok mindennel próbálkozott. Sugár Fülöp halála előtt nem sokkal hazatért Párizsból, és mestersége mellett ő is a varrógépek népszerűsítésével is foglalkozott, csak ő a Csepel gépek ügynöke volt. Fülöp betegsége idején segítségként érkezett, csak később másként alakult a dolog. A képen Sugár Vilmos látható a varró leányok társaságában. A kisfiú, Sugár Fülöp György nevű gyermeke (a levelek írója) a varrógép mögött ülő fiatal leány mellett áll. [[50]](#footnote-50)

Sugár Vilmos és fia, a 22 éves György nevét is tartalmazza a hőgyészi gettó névsora, de két visszaemlékező is beszélt a fiúról. Egyikük Jakus N. Sarolta, aki a következőket írta: ***„…Mikor az óbudai téglagyárban[[51]](#footnote-51) voltunk, volt egy simontornyai fiú ott, akinek egyik lába rövidebb volt. Nem tudom, hogy hány éves volt, lehetett 15 és több is talán. Mindig énekelt***(e) ***azt a dalt, hogy „Egy nap a világ, csak egyetlen egy csók az életünk, ki tudja mi vár ránk, ki tudja holnap mire ébredünk …” stb. Este az a fiú mindig felment egy magasabb lépcső***(re) ***vagy valamire, de csak a fiú alakját lehetett látni, mint egy szobor, úgy állt ott, nézett a semmiségbe vagy az égboltozatot, ki tudja.”*** [[52]](#footnote-52) Sugár Vilmostól lakásában (a Mátyás király út 7-ben) a leltár alapján 11 tételnyi felszerelést foglaltak le, ebben benne volt a Müller Testvérek gyártmányú varrógéptől a rongyos szalmazsákig minden. Tényleges vagyonát, szakmájából következő ezüst és arany ékszereket, órákat (összesen 21 darabot) a hőgyészi gettóban vették el tőle. 1944. július 8-án ért vonatuk Auschwitzba. Szinte biztos, hogy a megsemmisítendők közé sorolták fiával együtt.

Sugár Vilmosnak fián kívül volt még egy Kiskőrösön született Irén nevű leánya is, aki elvégezte a kecskeméti tanítóképzőt. Életben maradt, Budapesten tanárkodott, Sugár György egyszer 1946-ban találkozott vele.

Sugár Zsuzsanna túlélte az auschwitzi poklot, majd kivándorolt Izraelbe, letelepedett előbb Jeruzsálembe majd később Kirját-Bialikba. Kiutazása nem volt egyszerű. Illegális hajó szándékozta becsempészni őket. ***„… Az angolok elfogták Tel-Aviv vizein a kikötni szándékozó ócska hodályt és a famagusztai sátortábor foglya lett néhányszáz pesti cionista csoport tagjaként. Ott ismerte meg György nevű férjét. Ott született fia, Róbert*** (19)***48-ban.”*** [[53]](#footnote-53) Miután Izrael állam megszületett, bebocsátást nyertek. ***„Férje*** (Hoffenreich György) ***Pesten szerszámkészítő műszerész*** (volt)***, 1942-ben katonaláda helyett háti batyut, karjára sárgát*** (kapott) ***és még szerencséje sem hagyta el. Orosz fogságból tért haza.*** (19)***57-ben széjjelváltak.*** (Zsuzsit) ***Kisegítettem Brazilba 9 éves fiával. Később megbékéltek és ideérkezett a sógor. De csak rövid ideig tartott a nász. Csak a karácsonyi töltött káposzta ízletes felmelegítve egész vízkeresztig. Fia 41 éves korában brazil feleség***(gel) ***3 gyerek***(kel) ***Izraelbe költözött*** (19)***89-ben. Két évre rá Zsuzsi úgyszintén. …*** (1)***970-ben Pesten járt. Apánk sírját hozatta rendbe, fényképet készített. Simontornyára, Pincehelyre nem látogatott. Semmi keresnivalóm nincs ott, mondá. Természetünk, mint ég és föld, különböző. … Zsuzsi*** (19)***99. VII. 15. óta a …*** (Kirját-bialiki) ***sírkert lakója. Női betegség rákja vitte el…”*** [[54]](#footnote-54)

Sugár György, miután 1945. április 1-én szabaddá vált, rögtön hazafelé vette az irányt. ***„Mikor*** (19)***45 tavaszán rongyosan hazabotorkáltam, egy-egy megrökönyödött pillantást észleltem, ami kifejezte, mi jogon merészeltem visszaszállingózni. Romos, bérelt lakásunkba vitt első utam, tán meglelek anyámról egy fényképet, szüleim házassági fotóját, tabi tanítómtól kapott könyvemléket dedikálva, bélyegalbumot, gomb csapatot. Sikertelenül. A szomszédok, az egyik bezárkózott, bár tudták, bent csellengek, nem jöttek üdvözölni … A másik szomszéd térti jegy híján Auschwitzba költözött. De a szemben lakó Sólyom bádogos felesége átjött, belém karolt, és máris a galuskás nyár eleji csirkepaprikás gőzölgött előttem. Sírva vígasztalt. Őszintén!” [[55]](#footnote-55) „Kasza Gábor Bankigazgató Úr az utcán rám ismerve magánlakásában – a Némediből elhurcolt Nagyszüleim által beszolgáltatott családi ékszereket, amit az épület kútjában vaskazettában menekített meg – e szavakkal tette elém: ismerjek rá, válasszam ki, melyik illet engem. (Néhai apósa, Bauer Tanító Úr, Kohn Samu Nagyapám jóbarátja, Anyám és négy testvérem tanítója volt.) 3. számú emlék e napon. Petres Manci papája, a Pali, mint gyárigazgató a híd sarkán igaz részvéttel karolt belém és kért, maradjak otthon, kiképeztet valami szakmára.”*** [[56]](#footnote-56) Sugár György nem maradt Simontornyán, frissek és fájóak voltak ahhoz a sebek. Felment Budapestre, ott megszerezte az órás mesterlevelet 1948. február 13-i dátummal. [[57]](#footnote-57) ***„…*** (19)***45-49 közt Pesten óráskodtam.*** (19)***49. ápr. 30*** (-án) ***sovány hátizsák, Ózd, Rimaszécs, Serke. Olajra lépés, úgynevezett diszidállás. Remegve, hisz börtön járt érte. Féltem a börtöntől, igaz már börtönviselt egyén voltam priusszal.*** (19)***43-ban leventeügyben 24 órára a katonai parancsnok egy pofon kíséretében lesittelt…”*** [[58]](#footnote-58)Izraelbe ment, ahol a kép tanúsága szerint az izraeli légierő közlegényeként élt.

***„1949. dec. 17 –*** (19)***53. szept. 19. Izraelben. 18 hónap katonaság. 2 év óráskodás Tiberiáson. Érkezés Brazilba 1954. jan. 19. Ismeretség, nyelvtudás zéro. Megbántam eljövetelem. Pénzem nem volt visszahajózni. Iszonyatos nehéz volt a kezdet. Befordultam egy étterembe a zsebemhez szabottba, már ki is fordultam a szagoktól. Hazavágytam … Rióban kötöttem ki. Cselédszoba bérletre tellett. Üzletek részére bedolgozó órásként. Majd megismertem Terézt. Nem tudtam vele szót érteni, hisz máig sem beszéli a mi szép nyelvünket.*** (19)***60-ban műhelyt nyitottam, mindig egyedül. … 15 év után lehúztam a rollót. Most itt élek vénségemre e festői tájon, az itteni Lilafüreden. Északkelet fele kémlelem a kék eget keresve azt a halovány csillagot, amit Mikes Kelemen északnyugatnak vélt meglelni. Míg az övé Zágon fele mutatott, addig az enyém Simontornya, Némedi meg Pincehelyre.”*** [[59]](#footnote-59) Ez a mérhetetlen honvágy Sugár Gyuri bácsi minden levelének visszatérő motívuma. ***„…Ápr. 30-án 51 év telt el eljövetelem óta,*** (s ez) ***csak hazám áhítását növelte. Az otthon élők ezt nem tudják felmérni, megérteni, ez csak nálam hiánycikk, az otthoniaknak természetes. Nézem a képernyőt, gondolataim messze járnak, csak akkor figyelek fel, mikor látom valamely sávon: pusztítja … a tiszai halakat, vagy kikapott a Fradi. … Kérdezem … hát én nem vagyok magyar? Ki 4x4–es szobámban körbetekint, mit lát? Egy ezer kötetes könyvtárat. Időnként simogatom őket. … az én Terézem nyit rám, hallja keservesen sírok, már ismer. Sajnál, szünet nélkül ismétlem, hazátlan vagyok, mikor oly jó nép közé kerültem …”*** [[60]](#footnote-60) ***„Itt gyakran hallják tőlem: Otthon nem voltam magyar, csak mióta eljöttem. Próbáld ki, és megértesz. Ötven éve hazátlan vagyok. Néha megölelem lejárt címeres útlevelem… Elmúlt a nagy ünnep, otthon jártam gondolatban szent este, ájtatos csend, ami nekem 57 év óta nincs, nem hallom a szánkó elé fogott csikók csengetyűjét, nem ropog a friss hó jellegzetes hangja csizmáim alatt. Rám jön a szomor***(úság)***, miért is kellett mindennek így történnie.”***[[61]](#footnote-61)***„Egy … földim, 52 év óta lakik Rióban. Mikor megtanult portugálul, fogadalmat tett, nem használja többet anyanyelvét. Apjának vaskerítésgyára volt Kőbányán.*** (1)***944-ben az ő szeme láttára (17 éves) akasztották fel apját, a telepen könnyűszerrel talált vasalkalmatosságra. Mikor látogatóba érkezik, érzem kissé gúnyos ábrázatát, nem jön be ide az én szentélyembe. Tudja, mi látható nálam. Az íróasztalon bekeretezett magyar címer a dőlt kereszttel*** (1)***930-ból. Mellette két márciusi kokárda. Az utóbbi években én szavaltam az ünnepségen egyszer a Szózatot, másik évben a Himnuszt. Betéve! elejétől végig. … Körben a falon hajdani nagyországunk Kogutovitz Manó Károly térképe. Majd ha ismét arra járok, elsorolom a 63 ill. 72 vármegye nevét a székelyekkel. A másik oldalon már a 23 megye a csonka hazában, mellette, mely már 19-re vonva össze. A következő oldal Somogy megye 9 járásával. Egy másikon a tabi járás 32 falujával. Tabon jártam elemibe. Úgy fújom a községei neveit, mint a Fradi és Újpest játékosainak nevét*** (1)***936-ból. … A fal további tartozékai: Az én Balatonom. Néha megállék előtte és gondolatban körbeutazom. Mellette az én Tolna megyém, már modernizálva, megszabdalva egyhelyütt, megtoldva másutt … Szentélyemben egyedüli tárgy, mi nem magyar, egy emlékdíj a város 17 év előtti sakkbajnoka. Úgy történt, hogy az itteniek nálamnál is gyengébbek valának.”*** [[62]](#footnote-62)

Sugár György 2000-ben. ***„Két utolsó otthonlétem. Összesen 70 nap, gyakran rámjött a szomorúság, pedig felejteni mentem. Itt Brasilban nem érzem magam otthon, szünet nélkül epeszt a honvágy, pedig a fiatalságomon kívül mindenem megvan.”*** [[63]](#footnote-63)

***„Fiunk egy csodagyerek … Mentes minden szenvedélytől,*** (a) ***világháló tudomány tanára, hála érte Krisztus Urunknak, mondá Teréz. És ebben aztán megegyezünk.”*** [[64]](#footnote-64)

1. Sugár György 2002. január 9-én írott leveléből [↑](#footnote-ref-1)
2. Sugár György 2002. január 9-én írott leveléből [↑](#footnote-ref-2)
3. Sugár György 2002. január 9-én írott leveléből [↑](#footnote-ref-3)
4. Gyermekeik voltak még: Spitzer Leopold (fia Spitzer Károly, menye Neubach Cili. Unokái Sára, Klári, Márton, Julianna később Wolfné, Erzsébet, Endre, László), Spitzer Fülöp (felesége Kohn Száli, leánya Leni, veje Goldstein József) Spitzer Jakab, Spitzer Hani, Spitzer Anton (felesége Lővi Sáli, gyermekeik: Mária később Mandel Lajosné, Juli később Rosenfeld Józsefné, Lajos –felesége Halbrohtr Terézia-, David, Rozi, Etel, Gyula, Vilmos) és Spitzer Lipót. [↑](#footnote-ref-4)
5. Rosenthal Berta Kalocsán született, 1892-ben gyermekszülésben halt meg, Kalocsán temették el. Özvegyen maradt férje követve a zsidó hagyományt, és hajadon sógornőjét (Berta testvérét, Zálit) fogadta házastársának. Spitzer Lipót túlélte a budapesti gettó borzalmait, a felszabadulás után 1945-ben hunyt el. [↑](#footnote-ref-5)
6. Ma Tarnalelesz. Sugár Fülöpöt Pétervásárán anyakönyvezték. [↑](#footnote-ref-6)
7. Julianna férje Kiss Béla MÁV-kalauz volt, akit „***kényszernyugdíjra ítéltek. Későbbiekben szakma hiányában zsebkendőket árusított vékából az országos vásárokon.*** ***Rákoshegyen érte a hazafias hadkötelezettség teljesítésére való meghívó! Kőszeg tömegsír!”*** volt a sorsa. Julianna a pesti gettóban túlélte a borzalmakat. Budapesten 1950-ben hunyt el. Írta Sugár György 2004. szeptember 14-én [↑](#footnote-ref-7)
8. Sugár György 2004. szeptember 11-én kelt leveléből [↑](#footnote-ref-8)
9. Sándor Kalocsán 1894. július 5-én született. Ő 1944-ben hamis okmányokkal megmenekült, de családját Auschwitzban elpusztították. 1954-ig Bécsben élt, amíg onnan Brazíliába ki nem segítette Sugár György. Ott hunyt el 1965. január 1-én. [↑](#footnote-ref-9)
10. Salamon 1897-ben született Kalocsán. Budapesten a Japán Kávéházban volt ruhatáros, nem vették fel egyetemre. 1944-ben Kőszeg mellett egy tömegsírba temették. Felesége Auschwitzban hunyt el. Leánya, Klára visszatért Auschwitzból, Izraelben élt 1988-as elhunytáig. [↑](#footnote-ref-10)
11. Sugár György 2003 őszén írott leveléből [↑](#footnote-ref-11)
12. Házasságukból több gyermek is született: Kohn Franciska (férje Honevald Sámuel agárdi szűcs), Kohn Juli (férje Daniel Sámuel hőgyészi majd dombóvári neves cipész, a hőgyészi Daniel Ármin cipész és Lővi Mari fia) Kohn Dávid (felesége Abelesz Karolina, Abelesz József tamási kereskedő leánya) és Kohn Samu. [↑](#footnote-ref-12)
13. Sugár György 2003 őszén írott leveléből [↑](#footnote-ref-13)
14. Nemeskürty István: Requiem egy hadseregért – Magvető Zsebkönyvtár – Bp. 1972. 180.o. [↑](#footnote-ref-14)
15. Sugár György 2001. március 13-án írott leveléből [↑](#footnote-ref-15)
16. Sugár György 2001. április 17-én írott leveléből [↑](#footnote-ref-16)
17. Strasser Janka Hőgyészen született, Tabról származott Némedire. 1902-ben gyermekszülésben halt meg, s özvegyen maradt férje követve a zsidó hagyományt, hajadon sógornőjét, Strasser Minát feleségül véve nevelte fel a gyermekeket. [↑](#footnote-ref-17)
18. Sugár György 2000 áprilisában írott leveléből [↑](#footnote-ref-18)
19. 12 éves fejlett leánykaként Mengele intésére munkára került. Sugár Zsuzsa mesélte később bátyjának, Györgynek, hogy egy gyermekbetegség miatt elvitte a gázautó. ***„Másnap megnyílt a kórház és ha még egy napig sikerül! Talán a legfiatalabb heftlingként hazakerül.”*** [↑](#footnote-ref-19)
20. Sugár György 2004. szeptember 14-én írott leveléből [↑](#footnote-ref-20)
21. Sugár György 2004. szeptember 14-én írott leveléből [↑](#footnote-ref-21)
22. Sugár György 2004. április 17-én írott leveléből [↑](#footnote-ref-22)
23. Sugár György 2002. január 9-én írott leveléből [↑](#footnote-ref-23)
24. Természetesen ez nem az adatbejegyző hibája volt, hanem a vallási felekezet nyilvántartásának törvényi előírása. [↑](#footnote-ref-24)
25. Sugár György 2001. március 13-án írott leveléből [↑](#footnote-ref-25)
26. Sugár György 2002. január 9-én írott leveléből [↑](#footnote-ref-26)
27. Sugár György 2002. július 1-én írott leveléből [↑](#footnote-ref-27)
28. Sugár György 2004. szeptember 22-én írott leveléből [↑](#footnote-ref-28)
29. Sugár György 2000 áprilisában írott leveléből [↑](#footnote-ref-29)
30. Sugár György 2000 áprilisában írott leveléből [↑](#footnote-ref-30)
31. Fried Ernő Ózdon született 1925. április 25-én. Sugár György szerint jóképű szőke zsidógyerek volt, akit szintén a hőgyészi gettóba vittek, de onnan a kaposvári ún. szénarakó munkaszolgálatos századba került. 1944. december 1-én szabadult. Sugár Györggyel 1945-ben órásműhelyt nyitottak Ózdon, de vállalkozásuk nem volt sikeres. Fried Ernő Budapestre költözött, sikeres műgyűjtővé vált. 1990. május 15-én Szondi utcai lakásán kirabolták és megfojtották. [↑](#footnote-ref-31)
32. Sugár György 2004. szeptember 11-én írott leveléből [↑](#footnote-ref-32)
33. Sugár György 2004. szeptember 11-én írott leveléből [↑](#footnote-ref-33)
34. Sugár György 2001. március 13-án írott leveléből [↑](#footnote-ref-34)
35. ***„ 75% os hadirokkant. Balkezére béna. (Ideg) Nem lett hősi halott, sem vitéz. Zsidó. Egyetlen fia, Miklós. Irány a szekszárdi kukorékoló m(unkaszolgálatos) század. Orsós József … alárendeltjeit pucéran fáramásztatta, azt hitte verebek, leszedte őket Adonnál (ha nem kukorékoltak megfelelően).”***- írta Sugár György 2001. július 1-i levelében. [↑](#footnote-ref-35)
36. Az eredeti segédlevél a kiállításon megtekinthető [↑](#footnote-ref-36)
37. Sugár György 2001. július 1-én írott leveléből [↑](#footnote-ref-37)
38. Sugár György 2000 áprilisában írott leveléből [↑](#footnote-ref-38)
39. Sugár György 2001. július 1-én írott leveléből [↑](#footnote-ref-39)
40. Sugár György 2000 áprilisában írott leveléből [↑](#footnote-ref-40)
41. Eredetije a kiállításon megtekinthető [↑](#footnote-ref-41)
42. Levelezőlap Sugár Györgytől. Pontos másolata megtekinthető a kiállításban. [↑](#footnote-ref-42)
43. Az „édesapám” megszólítás is Sugár Györgyre vonatkozott, kedveskedő formula volt. [↑](#footnote-ref-43)
44. Sugár György 2001. március 13-án írott leveléből [↑](#footnote-ref-44)
45. Sugár György 2004. április 17-én írott leveléből [↑](#footnote-ref-45)
46. Sugár György 2001. július 1-én írott leveléből [↑](#footnote-ref-46)
47. A pontos leltár másolata megtekinthető a kiállításon [↑](#footnote-ref-47)
48. Sugár György 2001. július 1-én írott leveléből [↑](#footnote-ref-48)
49. Sugár György 2004. április 17-én írott leveléből [↑](#footnote-ref-49)
50. Fénykép Vinczellér Józsefné Kondor Máriától [↑](#footnote-ref-50)
51. Néhány beszámoló visszatérő motívuma az, hogy Budapestet is megjárták a hőgyészi gettó lakói. Valószínűsíthető, hogy egy részük valóban felkerült a fővárosba, de okát nem lehet tudni. Schőn Regina gyermekeivel egészen biztosan volt Budapesten, s a visszaemlékező szerint Rothauser Gyula is fenn rekedt a pesti gettóban. [↑](#footnote-ref-51)
52. Jakus N. Sarolta 2003. május 25-én írott leveléből [↑](#footnote-ref-52)
53. Sugár György 2002. január 9-én írott leveléből [↑](#footnote-ref-53)
54. Sugár György 2002. január 9-én írott leveléből [↑](#footnote-ref-54)
55. Sugár György 2000 áprilisában írott leveléből [↑](#footnote-ref-55)
56. Sugár György 2001. március 13-án írott leveléből [↑](#footnote-ref-56)
57. Eredetije a kiállításon megtekinthető [↑](#footnote-ref-57)
58. Sugár György 2002. január 9-én írott leveléből [↑](#footnote-ref-58)
59. Sugár György 2002. január 9-én írott leveléből [↑](#footnote-ref-59)
60. Sugár György 2000 áprilisában írott leveléből [↑](#footnote-ref-60)
61. Sugár György 2002. január 9-én írott leveléből [↑](#footnote-ref-61)
62. Sugár György 2000 áprilisában írott leveléből – Sugár György sajátos humorát sokszor volt szerencsém megtapasztalni. Az egyik legjobb zsidó anekdotát is tőle olvastam: *„Két zsidó találkozik a piacon (ami manapság ritkaság). Grűn újságolja Blaunak, hallottad, a rabbi fia áttért kersztény hitre! Blau ott hagyta Grűnt, futólépésben érkezve rontott be a szentéletűhöz. Rebelében (lelkem) mivel magyarázod fiad tettét? Mit szól az Úristen fenn az égben, ha megtudja? Csak hallgasson az öreg huszár!- felelt a rabbi. Az ő fia nem ugyanezt cselekedte?”* [↑](#footnote-ref-62)
63. Sugár György 2000 áprilisában írott leveléből [↑](#footnote-ref-63)
64. Sugár György 2002. január 9-én írott leveléből [↑](#footnote-ref-64)